(Ortografía tradicional) Incꞌaꞌ yo̱quin chi a̱tinac che̱rix che̱junilex.
La̱in ninnau chanru le̱ naꞌleb xban nak la̱in xinsicꞌoc e̱ru.
Abanan tento nak ta̱tzꞌaklok ru li tzꞌi̱banbil saꞌ li Santil Hu li naxye chi joꞌcaꞌin:
Li jun li nacuaꞌac cuochben,
aꞌan li ta̱tzꞌekta̱na̱nk cue.
La̱in ninye e̱re aꞌin anakcuan nak toj ma̱jiꞌ nacꞌulman.
Ut nak ta̱cꞌulma̱nk,
la̱ex te̱nau nak ya̱l li xinye nak la̱in li Cristo li taklanbil chak xban li Dios.
Relic chi ya̱l tinye e̱re nak ani ta̱cꞌuluk re li ani tintakla,
tinixcꞌul ajcuiꞌ la̱in.
Ut li ani ta̱cꞌuluk cue la̱in,
tixcꞌul ajcuiꞌ li quitaklan chak cue,
chan li Jesús reheb.
Nak ac xye chixjunil li cꞌaꞌak re ru aꞌin,
li Jesús quiyotꞌeꞌ xchꞌo̱l.
Ut quixye chi tzꞌakal reheb:
—Relic chi ya̱l ninye e̱re nak jun saꞌ e̱ya̱nk la̱ex ta̱kꞌaxtesi̱nk cue saꞌ rukꞌeb li xicꞌ nequeꞌiloc cue,
chan.
Ut eb lix tzolom queꞌoc xcꞌaꞌuxeb.
Queꞌxcaꞌya ribeb chi ribileb rib ut queꞌxye:
—¿Ani anchal naxyehan?
chanqueb.
Jun reheb lix tzolom,
li raro xban,
cꞌojcꞌo chixcꞌatk.
Laj Simón Pedro quixcꞌut li rukꞌ chiru ut quixye re nak tixpatzꞌ re li Jesús ani li yo̱ chixyebal.
Ut li jun,
li cꞌojcꞌo chixcꞌatk li Jesús,
quijiloc riqꞌuin ut quixpatzꞌ re:
—Ka̱cuaꞌ,
¿ani li yo̱cat chixyebal?
chan.
Li Jesús quixye re:
—Li ani tinqꞌue cuiꞌ li caxlan cua aꞌin nak acak xintzꞌa saꞌ li secꞌ,
aꞌan li cui̱nk li ta̱kꞌaxtesi̱nk cue saꞌ rukꞌeb li xicꞌ nequeꞌiloc cue,
chan.
Ut li Jesús quixtzꞌa li caxlan cua saꞌ li secꞌ ut quixqꞌue re laj Judas li ralal laj Simón Iscariote.
Ut laj Judas quixcꞌul li caxlan cua ut saꞌ ajcuiꞌ li ho̱nal aꞌan quixkꞌaxtesi rib chixba̱nunquil li cꞌaꞌru naraj laj tza.
Ut li Jesús quixye re:
—Li cꞌaꞌru yo̱cat chixcꞌoxlanquil xba̱nunquil,
ba̱nu chi junpa̱t,
chan.
Ma̱ jun reheb li cuanqueb saꞌ li me̱x queꞌxtau ru li quixye li Jesús.
Cuan li queꞌxcꞌoxla nak li Jesús ta̱raj nak laj Judas ta̱xic chixlokꞌbal li cꞌaꞌak re ru re li ninkꞌe.
Ut cuan ajcuiꞌ li queꞌxcꞌoxla nak ta̱raj nak laj Judas tixqꞌue caꞌchꞌinak li tumin reheb li nebaꞌ xban nak riqꞌuin laj Judas cuan lix bo̱lsil lix tumineb.
Nak ac xcꞌul li caxlan cua laj Judas,
qui-el saꞌ junpa̱t chirix cab.
Ac kꞌojyi̱n chic.
Nak laj Judas ac x-el saꞌ xya̱nkeb,
li Jesús quixye:
—Anakcuan xcuulac xkꞌehil nak ta̱cꞌutbesi̱k lin lokꞌal la̱in li Cꞌajolbej ut ta̱cꞌutu̱nk ajcuiꞌ lix lokꞌal li Dios riqꞌuin li cꞌaꞌru tincꞌul la̱in.
Cui la̱in tincꞌutbesi lix lokꞌal li Dios,
aꞌan chi se̱b ajcuiꞌ tixcꞌutbesi lin lokꞌal la̱in li Cꞌajolbej.
Ex cualal incꞌajol,
incꞌaꞌ chic najt tincua̱nk e̱riqꞌuin.
La̱ex tine̱sicꞌ raj chic.
Abanan la̱in ma̱ anihakin chic.
Ninye e̱re joꞌ quinye reheb laj judío li nequeꞌtaklan saꞌ e̱ya̱nk.
Bar tinxic la̱in,
la̱ex incꞌaꞌ texru̱k chi xic.
Jun li acꞌ chakꞌrab tinqꞌue e̱re anakcuan nak cherahak e̱rib che̱ribil e̱rib.
Joꞌ nak nequexinra la̱in,
joꞌcan ajcuiꞌ nak te̱ra e̱rib la̱ex che̱ribil e̱rib.
Cui te̱ra e̱rib che̱ribil e̱rib,
chixjunileb teꞌxnau nak la̱ex intzolom,
chan li Jesús.
Laj Simón Pedro quixpatzꞌ re:
—At tzolonel,
¿bar xic a̱cue?
— Li Jesús quixye re:
—Anakcuan incꞌaꞌ naru texxic chicuix bar tinxic cuiꞌ la̱in.
Abanan mokon naru texxic li bar xic cuiꞌ cue,
chan.
Laj Pedro quixye cuiꞌchic re:
—Ka̱cuaꞌ,
¿cꞌaꞌut nak incꞌaꞌ ta̱ru̱k tinxic cha̱cuix anakcuan?
La̱in tatinta̱ke usta tincamsi̱k xban a̱ta̱kenquil,
chan.
Li Jesús quixye re:
—¿Ma ya̱l nak tina̱ta̱ke usta tatcamsi̱k saꞌ incꞌabaꞌ?
Relic chi ya̱l ninye a̱cue nak toj ma̱jiꞌ ajcuiꞌ naya̱bac laj tzoꞌ xul nak la̱at ac xaye oxib sut nak incꞌaꞌ nacanau cuu,
chan li Jesús.